
Zagreb, 14. srpnja, 2026.


ZAPISNIK SA 1. SJEDNICE ODBORA ZA VINO HPK


Sjednica Odbora za vino Hrvatske poljoprivredne komore, održala se u utorak, 14. srpnja 2026. godine s početkom u 13.00 sati u prostorijama Hrvatske poljoprivredne komore, Ulica grada Vukovara 78, 10000 Zagreb.

Popis prisutnih:
Miroslav Palinkaš
Ivo Milatić
Željko Mihelić
Damir Novosel
Egle Katunar – online
Anastazia Balint Sabo – online

Ostali prisutni iz HPK – Kristina Koret

Dnevni red: 
1.	Konstituiranje Odbora
2.	Izbor predsjednika Odbora 
Kandidirani članovi:
Damir Novosel
3.	Izbor zamjenika predsjednika Odbora
4.	Aktualna situacija u sektoru 
5.         Aktivnosti sektora za period do kraja 2026. godine
ZAPISNIK
1. Konstituiranje Odbora
Sastanak je započeo u 13.08 sati.  Povjerenik Željko Mihelić pozdravio je sve prisutne članove i otvorio sjednicu s čitanjem dnevnog reda. Svi prisutni članovi odbora odobrili su dnevni red.
2. Izbor predsjednika Odbora
Jedini kandidirani član za predsjednika bio je Damir Novosel. Glasovalo se javnim glasovanjem dizanjem ruku, što se odnosilo i na fizičke i na online sudionice. Svi prisutni članovi odbora jednoglasno su izglasali gospodina Damira Novosela za predsjednika Odbora za vino. Predsjednik se predstavio u kratkim crtama. Gospodin Novosel je istaknuo kako se bavi prodajom poljoprivredne mehanizacije dugi niz godina te da je stalno prisutan među vinarima i proizvođačima vina po cijeloj Hrvatskoj. Želi uspostaviti bolju sinergiju između malih i velikih proizvođača sa raznih strana i vinogorja u Republici Hrvatskoj.
3. Izbor zamjenika predsjednika Odbora
Gospodin Ivo Milatić je iskazao interes za zamjenika predsjednika odbora. S obzirom da poznaje sustav u državnom djelovanju te s obzirom na bogato iskustvo rada u javnim tijelima smatra da bi kvalitetno obnašao funkciju zamjenika predsjednika, a privatno ima i bogato iskustvo djelovanja u području vinarstva.
4. Aktualna situacija u sektoru
Miroslav Palinkaš istaknuo je kako se sektor suočava s ozbiljnim izazovima. Upozorio je na propadanje vinograda, otežan plasman vina u pojedinim dijelovima Hrvatske te snažan pritisak uvoza vina, osobito iz Mađarske i Italije. Kao dodatne probleme naveo je nedostatak zemljišta za podizanje novih vinograda te nepovoljne uvjete provedbe mjera iz vinske omotnice. Posebno je naglasio da se korisnicima često odbijaju ili otežavaju već započeti projekti zbog administrativnih nepravilnosti manjeg značaja. Predložio je razmatranje modela izravnih plaćanja vinogradarima, uz smanjenje administrativnog opterećenja, te smatra kako bi Odbor trebao djelovati u smjeru osiguravanja povoljnijih uvjeta za ulaganja u opremu i podizanje novih nasada.
Egle Katunar složila se s iznesenim problemima te naglasila kako oni nisu prisutni samo na području Kvarnera, već u cijeloj Hrvatskoj. Kao prioritete je izdvojila povećanje potpora za podizanje nasada te pojednostavljenje natječajne dokumentacije i kriterija ocjenjivanja.
Anastazia Sabo istaknula je kako u Baranji djeluje mali broj aktivnih vinara, a posebno je upozorila na izazove s kojima se suočavaju stariji proizvođači zbog složenih administrativnih zahtjeva. Pozitivnim je ocijenila brzinu obrade posljednjeg natječaja za nabavu strojeva i opreme, no izrazila je zabrinutost zbog nepovoljnih uvjeta i mogućih financijskih korekcija kod natječaja za podizanje novih nasada, zbog čega dio vinogradara odustaje od prijava. Također je naglasila potrebu pravodobnog informiranja članova o aktualnim natječajima i promjenama.
Ivo Milatić upozorio je na izrazito loše stanje u prodaji i plasmanu vina u većem dijelu Hrvatske, izuzev pojedinih područja poput Istre i Kvarnera. Predložio je razvoj modela koji bi, u suradnji s Ministarstvom, turističkim zajednicama i jedinicama lokalne samouprave, poticali veću zastupljenost vina lokalnog područja u ugostiteljstvu. Istaknuo je i problem starenja proizvođača te naglasio kako hrvatsko vinarstvo sve više počiva na entuzijazmu pojedinaca. Smatra da je nužno osigurati pristupačnije kapitalne potpore te sustav potpora usmjeriti prema proizvođačima koji ostvaruju rezultate.
U raspravi je više članova upozorilo na prekomjerno administrativno opterećenje poljoprivrednika, učestale izmjene pravila te stroge kontrole koje često rezultiraju financijskim korekcijama zbog manjih administrativnih pogrešaka. Posebno je istaknuto da su zahtjevi za vođenje evidencija i dokazivanje provedbe pojedinih aktivnosti postali iznimno opsežni, što predstavlja veliko opterećenje, osobito za starije proizvođače. Naglašena je potreba pojednostavljenja administrativnih postupaka te veće prisutnosti djelatnika Agencije za plaćanja na terenu kako bi se odluke temeljile na stvarnom stanju, a ne isključivo na administrativnoj dokumentaciji.
Predsjednik Željko Mihelić istaknuo je kako će Hrvatska poljoprivredna komora nastaviti upozoravati nadležna tijela na probleme u provedbi sustava potpora te zatražiti detaljnije podatke o isplatama i provedbi kontrola. Najavio je iniciranje razgovora s Ministarstvom poljoprivrede, šumarstva i ribarstva te, da je već izvršeno obraćanje Europskoj komisiji radi preispitivanja provedbe kontrola, namjensko korištenje sredstava i slično vezano uz sustav potpora. Pozvao je članove Odbora na aktivno sudjelovanje u pripremi prijedloga i zajedničkom zastupanju interesa hrvatskih vinogradara i vinara.
5. Aktivnosti sektora do kraja 2026. godine
Damir Novosel predložio je održavanje pojedinačnih sastanaka sa svim članovima Odbora radi izrade programa rada i definiranja aktivnosti sektora do kraja 2026. godine. Sljedeća sjednica Odbora planirana je za rujan 2026. godine.
Tijekom rasprave zaključeno je kako je potrebno intenzivirati komunikaciju s nadležnim institucijama, zalagati se za jednostavniji i pravedniji sustav potpora, smanjenje administrativnih opterećenja te veće usmjeravanje potpora prema ulaganjima koja doprinose razvoju i konkurentnosti hrvatskog vinarstva. Također je istaknuto kako poljoprivrednici često ulažu vlastiti novac u proizvodnju. 
Sjednica je zaključena u 13:45 sati.


Zapisnik je sastavila Kristina Koret.

